Diari Oficial de la Generalitat Valenciana


Sumari del DOGV 9736, del 30-11-2023 (2023/12441)

DECRET 207/2023, de 28 de novembre, del Consell, d'aprovació de les bases reguladores y concessió directa d'una subvenció a Power HoldCo Spain, SAU, per a la implantació i desenvolupament d'una fàbrica de bateries a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9736

Data del DOGV
:   30-11-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12517


Data del document
:   28-11-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Decret

Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme

DECRET 207/2023, de 28 de novembre, del Consell, d'aprovació de les bases reguladores y concessió directa d'una subvenció a Power HoldCo Spain, SAU, per a la implantació i desenvolupament d'una fàbrica de bateries a la Comunitat Valenciana. [2023/12138]  
PREÀMBUL  
  
En virtut de l'article 63 del Reial decret llei 20/2022, de 27 de desembre, de mesures de resposta a les conseqüències econòmiques i socials de la guerra d'Ucraïna i de suport a la reconstrucció de l'illa de la Palma i a altres situacions de vulnerabilitat, publicat el 28 de desembre de 2022, es va establir pel govern d'Espanya, a fi de donar suport a projectes que faciliten el desenvolupament de l'ecosistema del vehicle elèctric i connectat, la concessió directa a la Comunitat Valenciana d'una subvenció amb càrrec al pressupost general de l'Estat de 2023 per import de 90 milions d'euros, per a la implementació d'un instrument de suport a projectes per al desenvolupament d'una fàbrica de bateries.  
  
Aquesta subvenció es va autoritzar pel Consell de Ministres, atés el caràcter singular que es deriva de les circumstàncies excepcionals en què han de realitzar-se les activitats subvencionades i perquè concorren raons d'interés públic que determinen la improcedència de la seua convocatòria pública, a l'empara del que es preveu en l'article 22.2.b de la Llei 38/2003, de 17 de novembre, general de subvencions.  
En data 27 de març de 2023, d'acord amb l'apartat 3r de l'article 63 del Reial decret llei 20/2022, de 27 de desembre, per ordre de la persona titular del Ministeri d'Indústria, Comerç i Turisme, modificada en data 13 de novembre de 2023, es va resoldre concedir a la Comunitat Valenciana una subvenció nominativa per import de 90 milions d'euros, amb càrrec al pressupost de despeses del Ministeri d'Indústria, Comerç i Turisme en 2023, per a l'aprovació durant 2023 d'un instrument d'ajudes que permeten la implantació i el desenvolupament en el nostre territori d'una fàbrica de bateries.  
En compliment del que s'establix en el Reial decret llei 20/2022, de 27 de desembre, així com en l'ordre ministerial de concessió, aquest decret del Consell establix tant les bases reguladores com l'instrument d'ajuda que permetrà impulsar diferents projectes que incentivaran i acceleraran el desenvolupament d'una fàbrica de bateries a la Comunitat Valenciana, dins del període de 2023 a 2027, com és la concessió de l'ajuda a Power HoldCo Spain, SAU (d'ara en avant, PowerCo).  
  
D'acord amb l'article 8 de la Llei 38/2003, de 17 de novembre, general de subvencions, la subvenció derivada d'aquest decret no està inclosa en el Pla estratègic de subvencions de la Conselleria d'Innovació, Indústria, Comerç i Turisme per al període 2022-2024, per no estar previst l'origen dels fons derivats de la concessió del Ministeri d'Indústria, Comerç i Turisme en el moment de la seua redacció; en conseqüència, no afecta el compliment del pla estratègic de subvencions esmentat.  
  
Aquesta ajuda, per tant, es concedix de manera directa pel seu caràcter singular, segons el que s'assenyala en l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que establix que podran concedir-se de manera directa les subvencions en els casos en què s'acrediten raons d'interés públic, social, econòmic, humanitari o altres degudament justificades que en dificulten la convocatòria pública.  
  
Aquesta subvenció es concedix de manera directa atés el caràcter singular que té la implantació i el desenvolupament d'una fàbrica de cel·les de bateries a la Comunitat Valenciana. El projecte no sols suposarà una inversió superior a 3.000 milions d'euros i la creació de més de 3.000 llocs de treball directes, sinó que també esdevé un projecte estratègic per a l'economia valenciana, perquè permetrà desenvolupar una nova cadena de valor industrial que contribuïsca a la nostra autonomia industrial i al desenvolupament del vehicle elèctric.  
Actualment, el sector de l'automoció a la Comunitat Valenciana representa al voltant del 6 % de la població activa de la Comunitat Valenciana amb quasi 30.000 ocupacions directes; prop del 5 % d'aquesta ocupació és d'«alta intensitat tecnològica».  
La indústria de vehicles de motor i els seus components genera a la Comunitat Valenciana un valor de 5.785 milions d'euros, que equival al 14 % del total de la indústria valenciana. És el grup de productes amb més exportacions de la Comunitat Valenciana (14 % de total) i importacions (11 % del total). És la cinquena regió espanyola amb més exportacions d'automòbils i components amb el 10 % de l'exportació d'Espanya.  
El grup Volkswagen està especialitzant-se en els últims anys en el desenvolupament d'activitats relacionades amb la cadena de valor de les bateries per mitjà de l'empresa europea PowerCo SE, que ja ha anunciat la inversió en 3 fàbriques de cel·les de bateria (Salzgitter -Alemanya-, Sagunt -Espanya- i St. Thomas -Canadà).  
La planta de producció de cel·les de bateries que estarà situada en el terme municipal de Sagunt, sent un element fonamental per a la transformació sostenible del sector automobilístic espanyol. Igualment contribueix a la consecució dels objectius mediambientals de la UE (per exemple, amb mesures d'eficiència energètica i sostenibilitat en la producció de cel·les per a bateries de vehicles elèctrics). D'aquesta manera, la proposta de la instal·lació de PowerCo a Espanya permetrà produir 40 GWh de cel·les a l'any, que deriva en una producció de més de 500.000 vehicles elèctrics amb les grandàries de bateria actualment observades en el mercat; per tant, no sols forma part de l'ambició de descarbonitzar el sector de la mobilitat, sinó que també garantix el posicionament d'Espanya com a líder de l'electromobilitat en el sud d'Europa.  
  
La construcció i posada en marxa d'una fàbrica de cel·les de bateries és una fita important per a transformar el sector nacional de l'automoció. La instal·lació prevista pel grup Volkswagen assegurarà la capacitat per a produir vehicles elèctrics innovadors i, per tant, garantirà la cobertura de la cadena de valor local gràcies a la construcció de la primera gran fàbrica de bateries a Espanya.  
La construcció de la instal·lació a Espanya suposarà un repte per al grup, perquè és un procés relativament nou en el sector i en constant evolució, fruit de les diferents activitats de recerca i desenvolupament que s'estan duent a terme amb l'objectiu d'aportar noves tecnologies innovadores que permeten fer més eficient i sostenible la fabricació de bateries. Tindre la fàbrica espanyola com a referent permetrà reduir significativament el temps i el cost necessaris per a desenvolupar, dissenyar i planificar instal·lacions addicionals. En general, l'experiència acumulada amb aquest desenvolupament serà de gran valor per al grup Volkswagen i PowerCo.  
En matèria d'innovació, la instal·lació i tots els processos que s'hi associen suposen un elevat grau d'avançament tècnic i tecnològic, per la qual cosa es convertix en un referent a escala regional i nacional per tractar-se de la primera instal·lació en tot el territori, així com referent en la creació de futures fàbriques en l'àmbit europeu.  
Per tant, el Consell considera que la inversió de construcció a la fàbrica de cel·les de bateries és d'extraordinari interés per al desenvolupament socioeconòmic regional i nacional. A més, la seua execució i funcionament és de gran interés públic en la mesura en què contribuirà significativament a la millora de l'eficiència industrial, el desenvolupament econòmic i la cohesió social a la Comunitat Valenciana.  
L'interés públic inherent al projecte també radica en l'enfortiment i en la millora de la capacitació i l'ocupació, ja que es tracta d'activitats d'alt valor agregat que contribuiran al fet que, tant el personal ocupat per PowerCo com els seus proveïdors, adquirisquen importants habilitats i coneixements a causa de les noves tecnologies que es desenvoluparan i utilitzaran. Això reforçarà la competitivitat de l'activitat industrial i la intenció de mantindre i donar estabilitat a la fàbrica i, en conseqüència, als proveïdors situats en el polígon industrial.  
  
En conclusió, el projecte té un interés estratègic extraordinari per al desenvolupament social i econòmic de la Comunitat Valenciana; per tant, en la mesura en què representa un interés públic excepcional i una oportunitat única per a incrementar el desenvolupament econòmic, social, industrial i comercial de la regió, la seua implantació i funcionament a llarg termini haurà d'anar acompanyada d'un conjunt de mesures i incentius econòmics.  
És per tot això que, amb informe previ favorable de la conselleria competent en matèria d'hisenda, i en virtut del que disposa l'article 28.c de la Llei 5/1983, de 30 de desembre, del Consell, a proposta de la consellera d'Innovació, Indústria, Comerç i Turisme, i amb deliberació prèvia del Consell en la reunió del dia 28 de novembre de 2023,  
  
  
DECRETE  
  
Article 1. Objecte del decret  
Aquest decret té per objecte:  
Establir les bases reguladores per a la concessió directa d'una subvenció destinada a la implantació i el desenvolupament d'una fàbrica de bateries a Parc Sagunt II, amb caràcter excepcional i per raons d'interés públic de tipus econòmic i social, per a executar-se en el període 2023-27, que es detallen en l'annex I.  
Concedir a Power HoldCo Spain, SAU, amb NIF V76932296, una subvenció per un import màxim de 57.975.949 € (noranta milions d'euros), per a la implantació i el desenvolupament d'una fàbrica de bateries a Parc Sagunt II. Les disposicions específiques d'aplicació als projectes subvencionables es detallen en l'annex II.  
  
Article 2. Raons d'interés públic que concorren en la concessió i la impossibilitat de la convocatòria pública  
Aquesta subvenció es concedix de manera directa en aplicació del que es preveu en l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Les raons d'interés públic que justifiquen l'atorgament directe de la subvenció regulada en aquest decret es basen en la importància clau i en la urgència que té el projecte subvencionat de creació d'una indústria de fabricació de bateries elèctriques competitiva i sostenible, per a aprofitar d'aquesta manera al màxim el potencial productor d'electricitat d'aquesta mena d'energies i potenciar el canvi cap a una mobilitat basada en fonts d'energia neta.  
  
  
DISPOSICIONS FINALS  
  
Primera. Consideració del decret  
D'acord amb el que disposa l'article 168.1.c de la Llei 1/2015, de 6 de febrer, aquest decret no té la consideració de disposició de caràcter general.  
  
Segona. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
Contra el present decret, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de publicar-se en el Diari Oficial de la Generalitat Valenciana, de conformitat amb el que es preveu en els articles 123 i 124 de la Llei del procediment administratiu comú de les administracions públiques, o bé recurs contenciós administratiu en la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació d'aquest decret en el Diari Oficial de la Generalitat Valenciana, d'acord amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 28 de novembre de 2023  
  
El president de la Generalitat,  
CARLOS MAZÓN GUIXOT  
  
La consellera d'Innovació, Indústria, Comerç i Turisme,  
NURIA MONTES DE DIEGO  
  
  
ANNEX I  
Bases reguladores  
  
Primera. Objecte de la subvenció  
És objecte de regulació per mitjà d'aquests bases la concessió directa d'una subvenció a Power HoldCo Spain, SAU, per a la implantació i el desenvolupament d'una fàbrica de bateries a la Comunitat Valenciana, per a executar-se en el període 2023-27.  
  
Segona. Marc jurídic i compatibilitat amb la política de competència de la UE  
1. La subvenció regulada en aquests bases s'acull al que es disposa en el Reial decret llei 20/2022, de 27 de desembre, i la seua resolució de concessió pel que es preveu en aquests bases i en la Llei 38/2003, de 17 de novembre, i el reglament de desplegament d'aquesta, aprovat pel Reial decret 887/2006, de 21 de juliol, excepte en el que afecte els principis de publicitat i concurrència; també pel que es preveu en la Llei 1/2015, de 6 de febrer, de la Generalitat; la Llei 39/2015, d'1 d'octubre, del procediment administratiu comú de les administracions públiques; la Llei 40/2015, d'1 d'octubre, de règim jurídic del sector públic, i pel que s'establix en les altres disposicions legals i reglamentàries que resulten d'aplicació.  
2. Igualment, l'ajuda regulada en aquests bases podrà acollir-se d'acord amb els projectes que la beneficiària realitze sobre la base del que es disposa:  
- En el capítol I i en els articles 36 i 38 del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 187, de 26.06.2014), d'ara en avant RGEC, modificat pel Reglament (UE) 2017/1084, de la Comissió, de 14 de juny de 2017, pel qual es modifica el Reglament (UE) núm. 651/2014, quant a les ajudes a infraestructures portuàries i aeroportuàries, els llindars de notificació per a les ajudes a la cultura i la conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014, quant al càlcul dels costos subvencionables (DOUE L 156, de 20.6.2017), i el Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga i el Reglament (UE) núm. 651/2014, pel que fa a la seua pròrroga i els ajustos pertinents (DOUE L 215 de 07.07.2020), així com el Reglament (UE) núm. 2021/1237, de la Comissió, de 23 de juliol de 2021 (DOUE L 270, de 29.07.2021), i el Reglament (UE) 2023/1315, de la Comissió, de 23 de juny, pel qual modifiquen el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat (DOUE L 167/1, de 30 de juny de 2023, amb les seues modificacions posteriors o norma que el substituïsca).  
  
- Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea sobre les ajudes de minimis i a la seua publicació en el Diari Oficial de la Unió Europea (DO L 352 de 24.12.2013), que ha sigut modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, el Reglament (UE) núm. 651/2014, pel que fa a la seua pròrroga i els ajustos pertinents (DO L 215 de 07.07.2020) i el (UE) núm. 2023/2391, de la Comissió, de 4 d'octubre de 2023, pel qual es modifiquen els Reglaments (UE) núm. 717/2014, (UE) núm. 1407/2013, (UE) núm. 1408/2013 i (UE) núm. 360/2012, pel que fa a les ajudes de minimis per a la transformació i comercialització de productes de la pesca i de l'aqüicultura, i el Reglament (UE) núm. 717/2014, pel que fa a l'import total de les ajudes de minimis concedides a una única empresa, el seu període d'aplicació i altres assumptes (DO L05.10.2023), d'ara en avant, reglament de minimis, amb les seues modificacions posteriors o norma que el substituïsca.  
3. Queda, per tant, l'ajuda exempta de l'obligació de notificació establida en l'article 108, apartat 3, del Tractat, per complir amb els requisits establits en els reglaments esmentats, per ser declarada compatible amb el mercat interior en virtut de l'RGEC, d'acord amb l'article 107, apartat 3, del Tractat, i en el cas del reglament de minimis per considerar que les mesures d'ajudes que complixen les condicions que s'hi establixen no reunixen tots els criteris de l'article 107, apartat 1, del Tractat.  
  
Tercera. Finançament  
1. L'import màxim de la subvenció ascendirà a noranta milions d'euros per a realitzar l'objecte al qual fa referència l'article primer.  
  
2. Per a atendre les obligacions de contingut econòmic que es deriven de la concessió d'aquesta subvenció s'ha tramitat l'expedient de modificació pressupostària corresponent, de generació de crèdits, per tractar-se de fons procedents dels pressupostos generals de l'Estat amb caràcter finalista i, una vegada aprovades aquests bases per decret, s'imputarà a una línia de subvenció, dins del programa pressupostari 722.20, Política industrial, del pressupost de la Generalitat per a 2023, per un import de noranta milions d'euros, per a executar-se en el període 2023-27, amb la distribució estimativa per anualitats següent:  
  
  
Anualitat Ajuda màxima  
6483 641.767,54 €  
2024 98.562.952,34 €  
2025 41.988.157,50 €  
2026 54.160.634,12 €  
2027 36.947.748,50 €  
  
  
3. S'habilita expressament la persona titular de la direcció general amb competències en indústria per a aprovar reajustaments d'anualitats, en cas de ser necessaris, de conformitat amb el que es preveu en la Llei 1/2015, de 6 de febrer, de la Generalitat, a fi d'assegurar l'adequació de les anualitats diferents del desenvolupament efectiu de l'actuació subvencionada, a conseqüència de la complexitat de les inversions que cal executar i l'elevat grau d'avançament tècnic i tecnològic.  
4. En tot cas, els crèdits no consumits en les anualitats diferents, segons la justificació presentada en cada anualitat i una vegada descomptat l'import liquidat, seran incorporats de manera acumulativa com a romanents de crèdit de l'anualitat següent.  
  
Quarta. Regles d'acumulació  
1. La subvenció concedida serà compatible amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada; nacionals, de la Unió Europea o d'organismes internacionals.  
2. La subvenció concedida segons l'RGEC podrà acumular-se amb altres ajudes pels mateixos costos subvencionables, sempre que es respecten les intensitats i els límits màxims establits en la normativa d'ajudes de l'Estat.  
3. La subvenció concedida d'acord amb el reglament de minimis podrà acumular-se amb altres ajudes segons el que s'establix en l'article 5 i en relació amb l'àmbit d'aplicació establit en l'article 1.1.  
  
4. L'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
  
Cinquena. Àmbit de les actuacions  
1. Les actuacions objecte de la subvenció seran els projectes d'impuls a la competitivitat industrial per a la implantació i el desenvolupament d'una fàbrica de bateries en els àmbits de:  
- Inversió per a la protecció del medi ambient, incloent-hi la descarbonització.  
- Inversió destinada a mesures d'eficiència energètica diferents de les dels edificis.  
2. No obstant això, es podran incorporar o substituir per altres projectes d'acord amb els àmbits establits en l'apartat segon i l'annex de l'Ordre del Ministeri d'Indústria, Comerç i Turisme, de 27 de març de 2023, en la seua redacció establida per l'ordre de modificació, de 13 de novembre de 2023.  
3. Les ajudes objecte d'aquest decret donaran suport a la realització dels projectes següents, el detall dels quals s'ha inclòs en la memòria presentada davant de la Conselleria d'Innovació, Indústria, Comerç i Turisme, sense perjudici del que es disposa en l'apartat anterior:  
A) Ajudes per a la protecció del medi ambient, incloent-hi la descarbonització, regulades en l'article 36 del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 187, de 26.06.2014):  
A.1. Sistema de recuperació de calor en el procés productiu per a reduir les emissions de CO.  
A.2. Noves tecnologies de tall per a la reducció en la gestió de residus.  
A.3. Transport intern de càrrega amb camió elèctric.  
B) Ajudes a la inversió destinades a mesures d'eficiència energètica diferents de les dels edificis: regulades en l'article 38, del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 187, de 26.06.2014):  
  
B.1. Automatització i eficiència en les operacions de transport i emmagatzematge intern.  
B.2. Recuperació del consum energètic en el sistema de refrigeració.  
  
B.3. Sistema de recirculació i filtració d'aire per a reduir el consum energètic de la sala seca.  
B.4. Estalvi energètic en la manipulació del separador.  
B.5. Estalvi energètic en la sala seca amb la interconnexió dels processos productius amb vehicles de guiatge automàtic (AGVS).  
  
4. Els projectes hauran de complir les condicions establides en els articles 36 i 38 del Reglament (UE) núm. 651/2014, de la Comissió, de 17 de juny de 2014, que es detallen en l'annex adjunt, sense perjudici del que es disposa en l'apartat segon d'aquesta base.  
  
Sisena. Costos subvencionables i intensitats de les ajudes  
1. A l'efecte del càlcul de la intensitat d'ajuda i els costos subvencionables, totes les xifres emprades s'entendran abans de qualsevol deducció fiscal o altres càrregues. Els costos subvencionables seran avalats per proves documentals clares, específiques i actualitzades, de conformitat amb les condicions establides en l'annex adjunt al present decret.  
a. Quant a les ajudes acollides a l'RGEC, seran costos subvencionables els establits en els articles 36 i 38 del reglament esmentat i que consten com a annex al present decret, sense perjudici d'incorporar costos subvencionables d'altres projectes d'acord amb l'apartat segon de la base cinquena.  
b. Quant a les ajudes acollides al reglament de minimis seran costos subvencionables:  
- Despeses d'auditoria per a l'elaboració de l'informe de revisió del compte justificatiu de la subvenció per personal auditor o empresa auditora externa inscrita en el Registre oficial d'auditors de comptes, fins a un import màxim de 2.000 € per anualitat i per projecte.  
- Despeses de justificació i assessorament de la gestió de l'ajuda per personal extern a la companyia, fins a un import màxim de 20.000 € per anualitat.  
En cap cas el cost d'adquisició de les despeses subvencionables podrà superar el valor de mercat.  
2. No serà subvencionable l'IVA satisfet per l'adquisició de béns o serveis i, en general, qualsevol impost pagat pel beneficiari, llevat que s'acredite documentalment que forma part del cost de l'activitat que ha de desenvolupar el beneficiari i que no és susceptible de recuperació o compensació, i en aquest cas haurà d'acreditar mitjançant un certificat o declaració responsable la no subjecció o exempció d'aquest impost o la no deducció de l'IVA suportat en l'adquisició de béns i serveis.  
  
  
  
Setena. Obligacions de l'entitat beneficiària  
PowerCo haurà de complir les obligacions generals previstes en l'article 14 de la Llei 38/2003, de 17 de novembre, i altres normes d'aplicació general, en particular:  
1. D'acord amb el que es disposa en l'article 4.1.b de la Llei 1/2022, de 13 d'abril, de transparència i bon govern de la Comunitat Valenciana, complir les obligacions de publicitat activa recollides en el capítol II del títol I de la Llei 19/2013, de 9 de desembre, de transparència, accés a la informació pública i bon govern. En particular, haurà de publicar, en els termes previstos en els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària a la qual fa referència l'article 8.2. Aquesta publicació es realitzarà per mitjà de la pàgina web de Power Holdco Spain, SAU, o bé de la plataforma TEP - Transparència Entitats Privades, de Gva Oberta, a la qual es pot accedir en https://gvaoberta.gva.es/va/tep  
2. Aquesta informació s'ha de publicar a partir de l'any següent a aquell en què s'hagen superat els llindars establits, i haurà de mantindre's publicada durant, almenys, quatre anys naturals.  
3. Que el logotip de la Generalitat i la conselleria competent en matèria d'indústria aparega de manera rellevant en tota la publicitat, la documentació i els suports que es realitzen en les activitats objecte de subvenció. Les obres se senyalitzaran mitjançant cartells, prèviament autoritzats per la Generalitat. De manera anàloga, es farà constar en totes les actuacions de publicitat i comunicació relatives a les ajudes objecte d'aquest decret la participació de l'Administració general de l'Estat en el finançament, mitjançant la inclusió de la seua imatge institucional en els suports corresponents, d'acord amb la normativa vigent, i fer figurar expressament el logotip segons el format que indique l'òrgan concedent. Tots els cartells informatius i les plaques s'hauran de col·locar en un lloc ben visible i d'accés al públic.  
4. Haurà de portar comptabilitat separada o traçabilitat comptable clara d'ingressos i despeses relatives als projectes subvencionats.  
5. Reintegrar els fons percebuts, en els supòsits que preveu l'article 37 de la Llei 38/2003, general de subvencions.  
  
6. Contractar les obres, els serveis, els subministraments i les instal·lacions i supervisar-ne l'execució. Totes les contractacions que es realitzen per PowerCo es duran a terme de conformitat amb les disposicions previstes en la Llei 38/2003, de 17 de novembre, general de subvencions, i el reglament que la desplega.  
7. Informar puntualment del desenvolupament de les actuacions a la conselleria competent en matèria d'indústria a l'efecte del seguiment i control de la realització d'aquests.  
8. Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte d'actuacions de comprovació i control.  
  
Huitena. Documents previs  
Es donen els supòsits previs necessaris per a la concessió de la present subvenció atés que PowerCo ha aportat davant de la conselleria amb competències en indústria:  
1. Memòria tècnica en la qual es descriuen les actuacions que s'han de realitzar amb càrrec a la subvenció concedida.  
2. A l'efecte del que es preveu en l'article 6 del Reglament (UE) núm. 651/2014, prèviament a l'inici del projecte, la beneficiària va presentar a la Generalitat la sol·licitud d'ajudes per a donar suport a la seua execució, va descriure l'abast, els imports, la ubicació i els costos, de conformitat amb l'article 6.2 de l'RGEC; la Generalitat havia verificat abans de concedir l'ajuda que tindrà un efecte incentivador en els termes de l'article 6.3.b de l'RGEC.  
3. Documentació acreditativa d'estar al corrent en el compliment de les obligacions tributàries i amb la Seguretat Social, als efectes previstos en l'article 13 de la Llei 38/2003 i l'article 22 de l'RD 887/2006.  
  
4. Declaració responsable de no incórrer en les prohibicions per a obtindre la condició de beneficiari recollides en els apartats 2, 3 i 3 bis de l'article 13 de la Llei 38/2003.  
5. Declaració responsable del compliment de la normativa sobre integració laboral de persones amb discapacitat o, si és el cas, acreditació de l'exempció d'aquesta obligació.  
6. Declaració responsable per a certificar que es troba al corrent en el compliment de les obligacions de reintegrament de subvencions que, si és el cas, s'hagueren exigit, de conformitat amb el que s'establix en l'article 34.5 de la Llei 38/2003, de 17 de novembre, general de subvencions.  
7. Declaració responsable relativa a qualsevol altra ajuda pública que haguera obtingut o sol·licitat per a les mateixes despeses subvencionables.  
8. Declaració responsable de totes les ajudes de minimis rebudes durant els dos exercicis fiscals i durant l'exercici fiscal en curs subjectes al Reglament (UE) núm. 1407/2013, de la Comissió, de 18 de desembre, i a altres reglaments de minimis.  
9. Declaració responsable que entre les matèries a impartir per l'empresa dins del projecte no inclou cap per a complir normes nacionals obligatòries en matèria de formació.  
10. Certificació, emesa per auditor/a inscrit/a en el Registre oficial d'auditors de comptes, que atén el termini efectiu dels pagaments de l'empresa client, amb independència de qualsevol finançament per al cobrament anticipat de l'empresa proveïdora, que conclou que no s'incomplixen els terminis de pagament previstos en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials, a fi d'acreditar el compliment dels terminis legals de pagament segons exigix l'article 13.3 bis de la Llei general de subvencions.  
  
Novena. Facultats per a l'execució del decret  
Es faculta la persona titular de la direcció general amb competències en indústria per a interpretar les bases, dictar les instruccions i adoptar les mesures oportunes que resulten necessàries per a l'aplicació, el desenvolupament i l'execució d'aquest decret, entre altres:  
a) L'autorització d'incorporació o substitució de projectes en l'àmbit d'aplicació de l'Ordre ministerial de 27 de març de 2023, en la redacció donada per l'ordre de modificació de 13 de novembre de 2023.  
  
b) La gestió, el seguiment, la vigilància i el control de la present ajuda, així com la comprovació de la correcta execució, l'aprovació dels justificants de despesa i la resolució de pagament procedent.  
c) La resolució per la qual s'acorde la minoració o el reintegrament de les ajudes, que haurà d'ajustar-se a les previsions contingudes en la Llei 38/2003, de 17 de novembre, general de subvencions, en el reglament que la desplega, i en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
d) La resolució d'altres incidències que es produïsquen amb posterioritat a la concessió de la subvenció, especialment les referides a acceptar les renúncies i autoritzar les modificacions dels projectes subvencionats i de la subvenció concedida, sense que en cap cas puga superar la quantia global establida en l'article quatre del present decret.  
  
  
Desena. Justificació de l'ajuda  
1. PowerCo haurà de presentar la documentació justificativa fins al 15 de novembre de cada anualitat, mitjançant el tràmit d'aportació de documentació a un expedient obert d'ajudes en la Conselleria d'Innovació, Indústria, Comerç i Turisme:  
http://www.gva.es/va/inicio/procedimientos'id\_proc=15838  
Excepcionalment en l'exercici 2023, i a conseqüència de la data d'efectes del present decret, la documentació justificativa de les despeses subvencionables imputables a l'exercici 2023 haurà de presentar-se fins al 15 de desembre de 2023 inclòs.  
2. PowerCo haurà de justificar anualment d'acord amb l'apartat anterior i acreditar la realització dels projectes subvencionats en el marc d'aquests bases amb la presentació davant de la conselleria competent en matèria d'indústria de la documentació justificativa següent:  
a) Una memòria d'actuació justificativa del compliment de les condicions imposades en la concessió de la subvenció, amb la indicació de les activitats realitzades i els resultats obtinguts.  
b) Per a les inversions per a millorar la protecció mediambiental i l'eficiència energètica també haurà d'aportar-se un informe de qualificació d'activitats emés per una entitat independent, que determinarà la classificació de cadascuna de les inversions, així com el compliment dels costos subvencionables de cadascuna d'aquests a les condicions establides en els articles 36 i 38 de l'RGEC.  
c) Una memòria econòmica justificativa dels costos de les activitats realitzades pagades en cadascuna de les actuacions realitzades.  
d) Un informe d'auditoria d'acord amb el que es disposa en l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal, que reflectirà també la comprovació de la inclusió dels corresponents informes tècnics de qualificació dels projectes. Seran tinguts en compte els justificants de despesa i pagament fins al 15 de novembre de cada anualitat, excepte els corresponents a l'exercici 2023, que seran fins al 15 de desembre inclòs d'eixa anualitat.  
  
e) Documentació acreditativa del compliment de la resta de les condicions i les obligacions establides en el present decret.  
f) En l'última justificació de les actuacions subvencionables del projecte haurà d'aportar, a més:  
- Una memòria final d'actuació justificativa, exercicis 2023-27, del compliment de la totalitat de les condicions imposades en la concessió de la subvenció, amb indicació de les activitats realitzades i els resultats obtinguts.  
- Memòria econòmica justificativa dels costos de les activitats realitzades pagades en cadascuna de les actuacions realitzades.  
- Detall d'altres ingressos o subvencions que hagen finançat les actuacions subvencionades amb la indicació de l'import i la procedència.  
3. Quan l'import de la despesa en inversió subvencionable supere les quanties establides en la Llei de contractes del sector públic per al contracte menor, PowerCo haurà d'aportar justificació d'haver sol·licitat almenys tres ofertes, amb caràcter previ a la contractació, segons el que es disposa en l'article 31.3 de la Llei 38/2003, de 27 de novembre, general de subvencions, llevat que per les característiques especials de les despeses subvencionables no hi haja en el mercat un nombre d'entitats suficient que ho presten o executen. L'elecció entre les ofertes presentades, que s'han d'aportar amb la sol·licitud de subvenció, s'ha de fer d'acord amb els criteris d'eficiència i economia, i ha de justificar-se expressament en una memòria quan no recaiga en la proposta econòmica més avantatjosa.  
4. A l'efecte del que s'establix en l'article 31 de la Llei general de subvencions, es fa constar de manera expressa que no serà necessari acreditar que les despeses han sigut efectivament pagades amb anterioritat a la finalització del període de justificació. Sense perjudici d'això, el pagament realitzat haurà de ser degudament acreditat per l'empresa beneficiària en la primera quinzena del segon trimestre de l'exercici pressupostari immediatament posterior a aquell en què s'haja realitzat la despesa.  
5. Els pagaments realitzats només s'admetran mitjançant entitat financera, i la justificació es realitzarà amb còpia de l'extracte bancari que acredite l'eixida efectiva dels fons juntament amb la còpia de la transferència o del xec nominatiu l'empresa beneficiària del qual coincidisca amb la persona emissora de la factura o les persones titulars de la nòmina. Seran vàlids els pagaments per mitjà d'entitat financera realitzats mitjançant remeses de transferències; en aquest cas, el justificant de pagament de les despeses haurà d'estar acompanyat d'un document que acredite la seua relació amb aquests.  
6. Així mateix, segons el que es preveu en l'article 31.2 de la Llei general de subvencions, les despeses subvencionables en les quals haja incorregut PowerCo en les operacions comercials pròpies hauran d'haver sigut abonades en els terminis de pagament previstos en la normativa sectorial que li siga aplicable o, en defecte d'això, en les establides en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials.  
7. Les factures que estiguen obligades a expedir i entregar les empreses proveïdores s'atindran al que es disposa en el Reial decret 1619/2012, de 30 de novembre, i consignaran, si és el cas, l'IVA repercutit.  
  
Onzena. Pagament de la subvenció  
1. La conselleria competent en matèria d'indústria procedirà anualment al pagament de l'ajuda una vegada PowerCo haja executat i justificat les actuacions objecte del present decret, sempre que haja complit totes les obligacions exigibles per a la justificació de l'ajuda.  
2. No podrà fer-se el pagament de l'ajuda fins que no s'haja verificat que la beneficiària es trobe al corrent en el compliment de les obligacions tributàries i davant de la Seguretat Social, o tinga la condició de subjecte deutor per resolució de procedència de reintegrament. Sense perjudici d'això, podrà fer-se el pagament de la subvenció des del moment que, per òrgan competent de l'Administració de la Generalitat, s'haja notificat a la persona deutora del reintegrament l'inici de l'expedient de compensació de deutes corresponent, amb vista a la seua completa extinció.  
3. Si en l'última justificació de les actuacions subvencionables del projecte l'entitat beneficiària no acredita la despesa per import màxim de la subvenció concedida, o es produïra concurrència d'ajudes que superen el cost de l'actuació, l'aportació de la Conselleria es minorarà en la quantitat corresponent.  
4. Els pagaments corresponents a l'aportació prevista en aquests bases es faran efectius després de la comprovació pels serveis competents de la Conselleria de la documentació justificativa de la inversió realitzada, mitjançant l'aportació de les factures corresponents i, si és el cas, altres documents justificatius de les despeses i de la inversió realitzada que reunisquen els requisits establits en la normativa vigent, i que hauran de ser presentats al personal o l'empresa auditora; és admissible la realització de lliuraments parcials, per a la justificació dels quals es requerirà el mateix procediment i documentació.  
  
Dotzena. Resolució d'incidències i supòsits de modificació de la subvenció  
1. PowerCo podrà sol·licitar la incorporació o substitució de projectes sempre que complisquen les condicions establides en els articles 36 i 38 de l'RGEC que es detallen en l'annex d'aquest decret, o en els articles que resulten aplicables en cas d'incorporació de projectes nous que s'emparen en altres marcs previstos en l'ordre de concessió, segons el que es disposa en la base cinquena, apartat segon, d'aquest decret. La sol·licitud haurà de presentar-se davant de la direcció general amb competències en indústria per a aprovar-se amb anterioritat a la finalització del termini de justificació de la subvenció de cada anualitat.  
  
2. Qualsevol modificació que signifique una variació dels pressupostos desglossats entre projectes acollits a diferents articles d'ajudes de l'RGEC haurà de sol·licitar-se per escrit motivat a la direcció general amb competències en indústria, per a aprovar-se amb anterioritat a la finalització dels terminis anuals de justificació de la subvenció.  
  
No obstant això, les variacions dels imports executats entre diferents projectes acollits al mateix article d'ajudes de l'RGEC no requeriran autorització prèvia; és suficient la seua motivació juntament amb la justificació de la subvenció.  
  
Tretzena. Subcontractació  
1. Segons el que es preveu en l'article 29.1 de la Llei general de subvencions, s'entén que una entitat subcontracta quan concerta amb tercers l'execució total o parcial de l'activitat que constituïx l'objecte de la subvenció. No es consideraran subcontractacions a aquest efecte concertar amb tercers les despeses en què haja d'incórrer PowerCo per a la realització per si mateixa de l'activitat subvencionada.  
  
2. En cap cas podran subcontractar-se activitats que, amb augment del cost de l'activitat subvencionada, no aporten valor afegit al contingut d'aquesta.  
3. PowerCo podrà subcontractar, si és el cas, fins a la totalitat de les actuacions objecte de la present resolució; s'admetran expressament les contractacions realitzades amb empreses vinculades, amb les condicions establides en la lletra d de l'article 29.7 de la Llei 38/2003, de 17 de novembre, general de subvencions. En el cas que l'import subcontractat supere el 20 % de l'import de la subvenció i que aquest import siga superior a 60.000 € (seixanta mil euros), la beneficiària haurà de subscriure el contracte corresponent per escrit i sol·licitar prèviament l'autorització de la conselleria competent en matèria d'indústria per a la contractació corresponent, de conformitat amb el que s'establix en l'article 29 de la Llei 38/2003, de 17 de novembre, general de subvencions. A aquest efecte, s'entendran autoritzats els contractes respectius, una vegada transcorregut el termini d'un mes des que es comuniquen a la Conselleria sense que aquesta manifeste cap oposició a aquests. No serà necessària aquesta autorització en el cas que la beneficiària ja haguera subscrit el contracte amb caràcter previ a la concessió de la subvenció.  
  
4. En el cas que l'activitat subvencionada es concerte per mitjà d'entitats vinculades, l'import subvencionable en cap cas excedirà del cost incorregut per l'entitat vinculada, i s'ha d'acreditar la realització del cost en la justificació en els termes establits en la base desena.  
  
  
Catorzena. Minoració, anul·lació i reintegrament de la subvenció  
1. Després de finalitzar el període d'execució i justificació en l'exercici 2027 o en els terminis ampliats que s'autoritzen, procedirà la minoració de l'ajuda, amb pèrdua parcial o total del dret al cobrament de la subvenció i, si és el cas, el seu reintegrament amb reembossament de les quantitats ja percebudes i l'exigència dels interessos de demora des del moment del pagament, en els supòsits en què PowerCo incomplisca les obligacions i els requisits que s'establixen en la present concessió i en la normativa aplicable, especialment en els supòsits següents:  
a) Incompliment dels fins per als quals es va concedir la subvenció.  
b) Incompliment de la realització de les actuacions aprovades o de les despeses subvencionables.  
c) Justificació nul·la o insuficient de la subvenció.  
d) En els casos en què concórrega alguna de causes de reintegrament que establix l'article 37 de la Llei general de subvencions.  
Quan el compliment de l'entitat beneficiària s'aproxime significativament al compliment total i aquesta entitat acredite una actuació que inequívocament tendisca a la satisfacció dels seus compromisos i de les condicions de l'atorgament, la minoració o, si és el cas, el reintegrament, es calcularà proporcionalment a la part del pla d'actuacions que no complix els fins, que no s'ha executat o que no s'ha justificat.  
  
2. A l'efecte del que es disposa en els apartats anteriors, es considerarà en tot cas que s'ha produït un incompliment total, que comporta la revocació de la subvenció i, si és el cas, el reintegrament total de l'ajuda pagada, més els interessos de demora des del pagament de la subvenció, en els casos següents:  
a) Modificació no autoritzada d'alguna de les característiques essencials de les actuacions aprovades.  
b) Alteració substancial dels fins per als quals es va concedir la subvenció.  
  
Quinzena. Documents i comunicació electrònica  
1. Tant les memòries, l'informe d'auditoria, com la resta dels documents que cal presentar hauran de signar-se electrònicament; s'utilitzarà per a fer-ho el certificat de persona jurídica, un certificat electrònic de representació, emés per qualsevol de les entitats admeses pel portal electrònic de la Generalitat, o un certificat digital de la persona representant de l'entitat que conste en el Registre de representants de la Generalitat.  
  
2. La notificació electrònica dels actes administratius relatius a aquesta resolució es realitzarà, amb caràcter general, per compareixença en la seu electrònica de la Generalitat, del mode següent:  
a) PowerCo, o la persona representant degudament registrada, accedirà al contingut de l'actuació administrativa corresponent per mitjà de la seu electrònica de la Generalitat.  
b) Prèviament, s'enviarà per correu electrònic a l'adreça facilitada per PowerCo un avís de notificació, de caràcter informatiu, que li comunicarà que hi ha una notificació per a rebre en la seu electrònica de la Generalitat.  
c) Aquest avís de notificació haurà d'especificar, a més de les dades que permeten la identificació de la notificació, que transcorreguts deu dies naturals a partir de la data de posada a la disposició de la notificació, sense que tinga lloc l'accés a aquesta, equivaldrà al rebuig de la notificació als efectes previstos en la normativa legal vigent, llevat que d'ofici o a instàncies de la destinatària es comprove la impossibilitat tècnica o material de l'accés.  
d) Si PowerCo accepta la notificació en el termini atorgat, podrà accedir als documents objecte d'aquesta, que també tindran format per a impressió.  
e) Es deixarà constància de l'acceptació o el rebuig de la notificació electrònica en el termini atorgat en l'expedient administratiu, cosa que produirà els efectes previstos en la Llei 39/2015, d'1 d'octubre, del procediment administratiu comú de les administracions públiques.  
  
Setzena. Compromisos de responsabilitat social  
En compliment del que es disposa en l'article 21 del Decret 118/2022, de 5 d'agost, del Consell, PowerCo adquirix els compromisos de responsabilitat social següents:  
a) L'execució de les actuacions subvencionades no haurà de vulnerar en cap cas el principi de no discriminació per raó de sexe, raça, origen ètnic, religió, conviccions, minusvalideses, edat o orientació sexual, i s'haurà de facilitar, o almenys no impedir, l'accessibilitat per a les persones discapacitades.  
b) En tota la informació o publicitat que s'efectue de l'activitat o objecte de la subvenció s'utilitzarà un llenguatge no sexista. Tots els materials, les imatges i la documentació evitaran les imatges discriminatòries de les dones i fomentaran valors d'igualtat, pluralitat de rols i corresponsabilitat entre dones i homes.  
  
Dessetena. Pla de control  
Per a la correcta i efectiva comprovació material de la realització de l'activitat subvencionada i el compliment de la finalitat de l'ajuda, els projectes subvencionats en les presents bases reguladores estaran sotmesos a les actuacions de control que s'incloguen en el pla corresponent que desenvolupe la direcció general en matèria d'indústria.  
  
La Direcció General competent en indústria haurà d'elaborar un pla de control segons el que es preveu en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
  
ANNEX II  
Disposicions específiques d'aplicació als projectes subvencionables, segons el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la UE (RGEC).  
  
  
Primera  
Seran conceptes finançables els que, de manera indubtable, responguen a la naturalesa de l'activitat que cal finançar i resulten estrictament necessaris en els tipus de projectes finançables següents:  
Article 36. Ajudes a la inversió per a la protecció del medi ambient, incloent-hi la descarbonització  
1. Les ajudes a la inversió per a la protecció del medi ambient, incloent-hi les destinades a la reducció i l'eliminació de gasos d'efecte d'hivernacle, seran compatibles amb el mercat interior d'acord amb l'article 107, apartat 3, del Tractat, i quedaran exemptes de l'obligació de notificació establida en l'article 108, apartat 3, del Tractat, sempre que es complisquen les condicions previstes en el present article i en el capítol I de l'RGEC.  
1 bis. El present article no s'aplicarà a les mesures per a les quals els articles 36 bis, 36 ter, i 38 a 48 establisquen normes més específiques. El present article tampoc s'aplicarà a les inversions en equips, maquinària i instal·lacions de producció industrial que utilitzen combustibles fòssils, incloent-hi les que utilitzen gas natural. Això s'entén sense perjudici de la possibilitat de concedir ajudes per a la instal·lació de components afegits que milloren el nivell de protecció mediambiental d'equips, maquinària i instal·lacions de producció industrial disponibles, i en aquest cas la inversió no tindrà com a resultat l'ampliació de la capacitat de producció ni un consum de combustibles fòssils més elevat.  
  
1 ter. El present article s'aplicarà també a les inversions en equips i maquinària que utilitzen hidrogen i infraestructures que el transporten, en la mesura en què l'hidrogen utilitzat o transportat es considere hidrogen renovable. S'aplicarà també a les inversions en equips i maquinària que utilitzen combustibles derivats de l'hidrogen, el contingut d'energia del qual procedisca de fonts renovables diferents de la biomassa i que s'han produït de conformitat amb les metodologies establides per als combustibles líquids i gasosos renovables d'origen no biològic per al transport en la Directiva (UE) 2018/2001 i els actes d'execució o delegats d'aquesta.  
El present article també s'aplicarà a les ajudes destinades a inversions en instal·lacions, equips i maquinària que produïsquen o utilitzen hidrogen generat a partir d'electricitat i que no siga considerat hidrogen renovable, així com les infraestructures específiques a què es referix l'article 2, punt 130, última frase, que transporten aquest hidrogen, en la mesura en què puga demostrar-se que l'hidrogen electrolític produït, utilitzat o transportat aconseguix una reducció de les emissions de gasos d'efecte d'hivernacle al llarg del cicle de vida d'almenys el 70 % en relació amb uns combustibles fòssils de referència de 94 g CO2-eq/MJ. Per a determinar la reducció de les emissions de gasos d'efecte d'hivernacle al llarg del cicle de vida prevista en el present paràgraf, les emissions de gasos d'efecte d'hivernacle vinculades a la producció d'electricitat utilitzada per a produir hidrogen seran determinades per la unitat de generació marginal en la zona d'oferta en la qual estiga situat l'electrolitzador en els períodes de liquidació dels desviaments en els quals l'electrolitzador consumisca electricitat de la xarxa.  
  
En els casos previstos en els paràgrafs primer i segon només s'utilitzarà, es transportarà o - quan siga procedent- es produirà hidrogen que reunisca les condicions establides en aquests paràgrafs al llarg del cicle de vida de la inversió. L'estat membre obtindrà un compromís a aquest efecte.  
2. Les inversions hauran de complir una de les condicions següents:  
a) Hauran de permetre l'execució d'un projecte que redunde en un increment de la protecció mediambiental de les activitats del beneficiari, que supere les normes vigents de la Unió, independentment que hi haja normes nacionals obligatòries més estrictes que les de la Unió; en el cas dels projectes relacionats amb la infraestructura específica a què es referix l'article 2, punt 130, última frase, en relació amb l'hidrogen previst en l'apartat 1 ter, la calor residual o el CO, o que incloguen una connexió a una infraestructura energètica en relació amb l'hidrogen previst en l'apartat 1 ter, la calor residual o el CO, l'increment de la protecció mediambiental també podrà derivar-se de les activitats d'una altra entitat que participe en la cadena d'infraestructura, o  
  
b) hauran de permetre l'execució d'un projecte que redunde en un increment de la protecció mediambiental de les activitats del beneficiari si no hi ha normes de la Unió; en el cas dels projectes relacionats amb la infraestructura específica a què es referix l'article 2, punt 130, última frase, en relació amb l'hidrogen previst en l'apartat 1 ter, la calor residual o el CO, o que incloguen una connexió a una infraestructura energètica en relació amb l'hidrogen previst en l'apartat 1 ter, la calor residual o el CO, l'increment de la protecció mediambiental també podrà derivar-se de les activitats d'una altra entitat que participe en la cadena d'infraestructura, o  
c) hauran de permetre l'execució d'un projecte que redunde en un increment de la protecció mediambiental de les activitats del beneficiari amb la finalitat de complir normes de la Unió que hagen sigut adoptades, però que encara no estiguen en vigor; en el cas dels projectes relacionats amb la infraestructura específica a què es referix l'article 2, punt 130, última frase, en relació amb l'hidrogen previst en l'apartat 1 ter, la calor residual o el CO, o que incloguen una connexió a una infraestructura energètica en relació amb l'hidrogen previst en l'apartat 1 ter, la calor residual o el CO, l'increment de la protecció mediambiental també podrà derivar-se de les activitats d'una altra entitat que participe en la cadena d'infraestructura.  
2 bis. Les inversions en captura i transport de CO hauran de complir les condicions acumulatives següents:  
a) La captura i/o el transport de CO, incloent-hi els elements individuals de la cadena de CAC o CUC, s'integraran en una cadena de CAC i/o CUC completa;  
b) el valor actual net (VAN) del projecte d'inversió al llarg del seu cicle de vida serà negatiu; a l'efecte del càlcul del VAN del projecte, es tindran en compte els costos evitats de les emissions de CO;  
c) els costos subvencionables seran exclusivament els costos d'inversió addicionals derivats de la captura de CO procedent d'una instal·lació emissora de CO (instal·lació industrial o central elèctrica), o directament de l'aire ambient, així com de l'emmagatzematge intermedi i del transport de les emissions de CO capturades.  
2 ter. Quan l'objectiu de l'ajuda siga reduir o evitar les emissions directes, l'ajuda no haurà de limitar-se a desplaçar les emissions en qüestió d'un sector a un altre i haurà d'aconseguir reduccions globals de les emissions objectiu; en particular, quan l'objectiu de l'ajuda siga reduir les emissions de gasos d'efecte d'hivernacle, l'ajuda no haurà de limitar-se a desplaçar aquestes emissions d'un sector a un altre i haurà d'aconseguir reduir-les globalment.  
4. Els costos subvencionables seran els costos addicionals d'inversió determinats mitjançant comparació dels costos de la inversió amb els d'una hipòtesi de contrast sense ajuda, o de la manera següent:  
a) Quan la hipòtesi de contrast consistisca a realitzar una inversió menys respectuosa amb el medi ambient que corresponga a la pràctica comercial normal en el sector o l'activitat de què es tracte, els costos subvencionables consistiran en la diferència entre els costos de la inversió per a la qual es concedix l'ajuda estatal i els costos de la inversió menys respectuosa amb el medi ambient;  
b) quan la hipòtesi de contrast consistisca en el fet que es realitze la mateixa inversió en un moment posterior, els costos subvencionables consistiran en la diferència entre els costos de la inversió per a la qual es concedix l'ajuda estatal i el valor actual net dels costos de la inversió posterior, actualitzats al moment en què es duria a terme la inversió que rep l'ajuda;  
c) quan la hipòtesi de contrast consistisca a mantindre en funcionament les instal·lacions i els equips disponibles, els costos subvencionables consistiran en la diferència entre els costos de la inversió per a la qual es concedix l'ajuda estatal i el valor actual net de les inversions en el manteniment, la reparació i la modernització de les instal·lacions i els equips disponibles, actualitzats al moment en què es duria a terme la inversió que rep l'ajuda;  
d) en el cas dels equips subjectes a contractes d'arrendament, els costos subvencionables consistiran en la diferència en el valor actual net entre l'arrendament de l'equip per al qual es concedix l'ajuda estatal i l'arrendament de l'equip menys respectuós amb el medi ambient que s'arrendaria en absència de l'ajuda; els costos d'arrendament no inclouran els costos relacionats amb el funcionament de l'equip o la instal·lació (costos de combustible, assegurances, manteniment, altres béns fungibles), amb independència de si formen part del contracte d'arrendament o no.  
En totes les situacions enumerades en el paràgraf primer, lletres a a d, la hipòtesi de contrast correspondrà a una inversió amb una capacitat de producció i un cicle de vida comparables que complisca les normes de la Unió que ja estiguen en vigor. La hipòtesi de contrast serà creïble a la llum dels requisits legals, les condicions del mercat i els incentius generats pel règim de comerç de drets d'emissió de la UE.  
  
Quan la inversió per a la qual es concedix l'ajuda estatal consistisca en la col·locació d'un component afegit a una instal·lació ja disponible i per a la qual no hi haja una inversió de contrast menys respectuosa amb el medi ambient, els costos subvencionables seran el total dels costos d'inversió.  
Quan la inversió per a la qual es concedix l'ajuda estatal consistisca en la construcció de la infraestructura específica a què es referix l'article 2, punt 130, última frase, en relació amb l'hidrogen previst en l'apartat 1 ter, la calor residual o el CO que resulte necessari per a permetre l'increment del nivell de protecció mediambiental a què es referixen els apartats 2 i 2 bis, els costos subvencionables seran el total dels costos d'inversió.  
Els costos de construcció o millora d'instal·lacions d'emmagatzematge, amb l'excepció de les instal·lacions d'emmagatzematge d'hidrogen renovable i d'hidrogen cobert per l'apartat 1 ter, paràgraf segon, no seran subvencionables.  
Els costos que no estiguen directament vinculats a la consecució d'un nivell més elevat de protecció mediambiental no seran subvencionables.  
5. Per ser la Comunitat Valenciana una de les zones situades en zones assistides que complixen les condicions de l'article 107, apartat 3, lletra c, del Tractat, la intensitat d'ajuda serà del 45 % dels costos subvencionables, o del 55 % quan les inversions, a excepció de les basades en l'ús de biomassa, redunden en una reducció del 100 % de les emissions directes de gasos d'efecte d'hivernacle.  
No obstant això, segons el que es disposa en l'apartat 4, paràgraf primer, lletres a a d, i en els apartats 9 i 10 de l'article 36 de l'RGEC, els costos subvencionables es podran determinar sense la identificació d'una hipòtesi de contrast i sense un procediment de licitació. En aquest cas, els costos subvencionables seran els costos d'inversió directament vinculats a la consecució d'un nivell més elevat de protecció mediambiental i les intensitats d'ajuda aplicables i primes establides en els apartats 5 a 8 es reduiran en un 50 %.  
La justificació del compliment de les condicions anteriors en cada projecte subvencionable haurà de realitzar-se mitjançant informe tècnic sobre aquest tema.  
  
Article 38. Ajudes a la inversió destinades a mesures d'eficiència energètica diferents de les dels edificis  
1. Les ajudes a la inversió que permeten a l'empresa beneficiària millorar l'eficiència energètica en àmbits diferents del dels edificis seran compatibles amb el mercat interior d'acord amb l'article 107, apartat 3, del Tractat, i quedaran exemptes de l'obligació de notificació establida en l'article 108, apartat 3, del Tractat, sempre que es complisquen les condicions previstes en el present article i en el capítol I de l'RGEC.  
  
2. No es concediran ajudes en virtut del present article per a les inversions que es realitzen amb la finalitat de complir normes de la Unió que hagen sigut adoptades i estiguen en vigor. Podran concedir-se ajudes en virtut del present article per a les inversions que es realitzen amb la finalitat de complir normes de la Unió que s'hagen adoptat però que encara no estiguen en vigor, sempre que la inversió es realitze i s'acabe almenys díhuit mesos abans de l'entrada en vigor de la norma.  
2 bis. El present article no s'aplicarà a les ajudes a la cogeneració ni a les ajudes als sistemes urbans de calefacció i/o refrigeració.  
  
2 ter. Les ajudes per a la instal·lació d'equips d'energia alimentats per combustibles fòssils, incloent-hi el gas natural, no estaran exemptes, en virtut del present article, de l'obligació de notificació establida en l'article 108, apartat 3, del Tractat.  
3. Seran subvencionables els costos d'inversió addicionals necessaris per a aconseguir un nivell més elevat d'eficiència energètica. Eixos costos es determinaran amb comparació dels costos de la inversió amb els d'una hipòtesi de contrast sense ajuda, de la manera següent:  
a) Quan la hipòtesi de contrast consistisca a realitzar una inversió amb menys eficiència energètica que corresponga a la pràctica comercial normal en el sector o l'activitat de què es tracte, els costos subvencionables consistiran en la diferència entre els costos de la inversió per a la qual es concedix l'ajuda estatal i els costos de la inversió amb menys eficiència energètica;  
b) quan la hipòtesi de contrast consistisca en el fet que es realitze la mateixa inversió en un moment posterior, els costos subvencionables consistiran en la diferència entre els costos de la inversió per a la qual es concedix l'ajuda estatal i el valor actual net dels costos de la inversió posterior, actualitzats al moment en què es duria a terme la inversió que rep l'ajuda;  
c) quan la hipòtesi de contrast consistisca a mantindre en funcionament les instal·lacions i els equips disponibles, els costos subvencionables consistiran en la diferència entre els costos de la inversió per a la qual es concedix l'ajuda estatal i el valor actual net de la inversió en el manteniment, la reparació i la modernització de les instal·lacions i equips disponibles, actualitzats al moment en què es duria a terme la inversió que rep l'ajuda;  
d) en el cas dels equips subjectes a contractes d'arrendament, els costos subvencionables consistiran en la diferència en el valor actual net entre l'arrendament de l'equip per al qual es concedix l'ajuda estatal i l'arrendament de l'equip amb menys eficiència energètica que s'arrendaria en absència de l'ajuda; els costos d'arrendament no inclouran els costos relacionats amb el funcionament de l'equip o la instal·lació (costos de combustible, assegurances, manteniment, altres béns fungibles), amb independència de si formen part del contracte d'arrendament o no.  
  
En totes les situacions enumerades en el paràgraf primer, lletres a a d, la hipòtesi de contrast correspondrà a una inversió amb una capacitat de producció i un cicle de vida comparables que complisca normes de la Unió que ja estiguen en vigor. La hipòtesi de contrast serà creïble a la llum dels requisits legals, les condicions del mercat i els incentius generats pel règim de comerç de drets d'emissió de la UE.  
Quan la inversió consistisca en una inversió clarament identificable destinada únicament a millorar l'eficiència energètica i per a la qual no hi haja una inversió de contrast amb menys eficiència energètica, els costos subvencionables seran el total dels costos d'inversió.  
Els costos que no estiguen directament vinculats a la consecució d'un nivell més elevat d'eficiència energètica no seran subvencionables.  
4. La intensitat d'ajuda serà del 35 % dels costos subvencionables, per ser la Comunitat Valenciana una zona de les situades en zones assistides que complixen les condicions de l'article 107, apartat 3, lletra c, del Tractat.   
8. Sense perjudici del que es disposa en l'apartat 3, lletres a i d, i en l'apartat 7, els costos subvencionables es podran determinar sense la identificació d'una hipòtesi de contrast i sense un procediment de licitació. En aquest cas, els costos subvencionables seran el total dels costos d'inversió directament vinculats a la consecució d'un nivell més elevat d'eficiència energètica i les intensitats d'ajuda aplicables i primes establides en els apartats 4, 5 i 6 es reduiran en un 50 %.  
  
La justificació del compliment de les condicions anteriors en cada projecte subvencionable haurà de realitzar-se mitjançant informe tècnic sobre aquest tema.  
  
Segona  
Són regles comunes aplicables als conceptes de despesa finançable anteriors:  
a) L'equipament físic associat al pressupost finançable haurà d'anar proveït del corresponent marcatge CE o declaració de conformitat i número de sèrie.  
b) Els costos d'adquisició d'actius fixos de segona mà no seran finançables.  
c) Per a les despeses de col·laboracions externes, consultoria o enginyeria, no es podran fraccionar les tasques que realitze un mateix proveïdor.  
d) En el cas que puguen haver-hi operacions amb persones o entitats vinculades al beneficiari últim, que s'entenen segons el que es disposa en l'article 68 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, només seran admissibles les inversions que compten amb autorització expressa per part de l'òrgan gestor i es realitzen d'acord amb les condicions normals de mercat, de conformitat amb el que s'establix en l'article 29.7 de la Llei 38/2003, de 17 de novembre.  
e) No es consideren despeses finançables els impostos indirectes.  
f) Quan l'import de la despesa supere les quanties que s'establixen en l'article 31.3 de la Llei 38/2003, de 17 de novembre, el beneficiari últim haurà de sol·licitar com a mínim tres ofertes de diferents proveïdors amb caràcter previ a la contracció del compromís per a l'obra, la prestació del servei o el lliurament del bé, llevat que per les seues característiques especials no hi haja en el mercat un nombre suficient d'entitats que els realitzen, presten o subministren.  
g) L'elecció entre les ofertes presentades, que s'han d'aportar amb la sol·licitud de subvenció, s'ha de fer d'acord amb els criteris d'eficiència i economia, i ha de justificar-se expressament en una memòria quan no recaiga en la proposta econòmica més avantatjosa.  
h) Respecte als béns inventariables, serà aplicable el que es disposa en els apartats 4 i 5 de l'article 31 de la Llei 38/2003, de 17 de novembre. En particular, l'entitat beneficiària haurà de destinar els béns al fi concret per al qual es va concedir l'ajuda almenys cinc anys en cas de béns inscriptibles en un registre públic i dos anys per a la resta de béns. En el cas de béns inscriptibles en un registre públic, haurà de fer-se constar en l'escriptura aquesta circumstància, així com l'import de l'ajuda concedida, havent de ser objecte aquests assumptes d'inscripció en el registre públic corresponent.  
i) En cap cas seran finançables les despeses financeres derivades del pagament ajornat d'inversions o d'altres motius.  
j) Per a tots els projectes finançables relacionats en la condició primera de l'annex, els conceptes finançables, els límits de l'ajuda i la intensitat màxima són els corresponents a les categories d'ajudes incloses en el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014), modificat pel Reglament (UE) 2023/1315, de la Comissió, de 23 de juny de 2023.